**Приветствие на доц. д-р Петър Чобанов,**

**министър на финансите**

**Уважаеми господин ректор,**

**Уважаеми господин премиер,**

**Уважаеми студенти, преподаватели и служители,**

Аз също много се вълнувам, тъй като за мен е 18 година, в която участвам в тази церемония, макар сега да прибавям и още едно качество, още една позиция. Но като цяло наистина тук се чувствам у дома си и това е моето призвание – да преподавам и да се срещна с всички вас. Радвам се и ще направя всичко възможно да намеря време и в това си качество да говорим, да се срещаме, да се обучаваме един друг, защото процесът е взаимен. Както вие научавате редица неща от нас, така и в хода на дискусиите с вас - по време на лекции, по време на семинарни занятия - ние също се обогатяваме.

Тези дискусии са важни и за другото ми качество - като министър на финансите, тъй като вашето мнение разбира се е един своеобразен барометър за това дали се движим в правилната посока. Така че ще оставя това си качество с ключа от държавното съкровище за срещите си с вас, които започват още от втори курс с някои и продължават, включително и в магистърската степен.

Радвам се, че сме заедно в УНСС, в който първокурсниците, както ще видят в хода на своето обучение, ще получат знания. Но ще получат и различни виждания за това как трябва да се развива икономиката. Тези виждания няма да бъдат натрапвани, а напротив - всеки от вас ще може да си избере към коя школа принадлежи. Или дори да помисли и за нещо ново като решение за възможности и развитие. Тъй като и самата ситуация, в която се намира Европа, светът, включително и България, изисква нови решения и за тези решения разчитаме много и на вас.

Благодаря ви че сме заедно тук.

Пожелавам много здраве, много щастие и успехи!

Успешна учебна година!